**H O T Ă R Â R E**

**privind adoptarea unor măsuri de reducere a nivelului de zgomot din Sectorul 5, București, pentru protecția sănătății cetățenilor și a mediului înconjurător**

*Având în vedere:*

* Raportul de specialitate nr. …….. al …. ….
* Referatul de aprobare al lui Alexandru Paul Dimitriu – consilier local al Sectorului 5

*Văzând avizul Comisiilor de specialitate ale Consiliului Local al Sectorului 5;*

*În temeiul:*

* Art. 35 din Constituția României, republicată;
* Art. 6 alin. (1) si art. 70 lit. g) din OUG nr. 195/2005 privind protecția mediului, cu modificările și completările ulterioare;
* Art. 17 lit. a) HG nr. 1756/2006 privind limitarea nivelului emisiilor de zgomot în mediu produs de echipamente destinate utilizării în exteriorul clădirilor;
* Legea nr. 121/2019 privind evaluarea si gestionarea zgomotului ambiant;
* Art. 10 din Normele de igienă si sănătate publică privind mediul de viață al populației, aprobate prin Ordinul Ministerului Sănătății nr. 119/2014;
* OG nr. 2/2001 privind regimul juridic al contravențiilor, cu modificările și completările ulterioare

**HOTĂRĂŞTE**

**Art. 1.** Începând cu data intrării în vigoare a prezentei hotărâri, se restricționează utilizarea pe raza administrativ-teritorială a Sectorului 5 a mașinilor pentru îndepărtat frunze prin suflare, așa cum sunt acestea definite în Anexa nr. 1 la Hotărârea Guvernului nr. 1756/2006 privind limitarea nivelului emisiilor de zgomot în mediu produs de echipamente destinate utilizării în exteriorul clădirilor.

**Art. 2.** Cu titlu de excepție, este permisă folosirea mașinilor pentru îndepărtat frunze prin suflare, așa cum sunt acestea definite în Anexa nr. 1 la Hotărârea Guvernului nr. 1756/2006, în parcurile de pe raza administrativ-teritorială a Sectorului 5.

**Art. 3.** Încălcarea dispozițiilor prezentei hotărâri, constituie contravenție și se sancționează cu amendă între 100 lei si 200 lei pentru persoanele fizice și cu amendă între 300 lei si 500 lei pentru persoanele juridice.

**Art. 4.** Constatarea contravențiilor și aplicarea sancțiunilor se realizează de către Direcția General de Politia Locala Sector 5.

**Art. 5.** Prezenta hotărâre se completează cu dispozițiile generale ale Ordonanței Guvernului nr.2/2001 privind regimul juridic al contravențiilor, aprobată cu modificări și completări prin Legea nr. 180/2002, cu modificările și completările ulterioare.

**Art. 6.** Prezenta hotărâre intra în vigoare în termen de 30 de zile de la aprobare.

**Art. 7.** Primarul Sectorului 5, prin direcțiile de specialitate vor duce la îndeplinire prezenta hotărâre.

 INIȚIATOR

**Alexandru Paul Dimitriu**

**AVIZEAZĂ**

 **pentru legalitate conf. art.243 alin. (1) lit.a) din O.U.G. nr.57/2019 Secretarul General**

**REFERAT DE APROBARE**

**privind adoptarea unor măsuri de reducere a nivelului de zgomot din Sectorul 5, București, pentru protecția sănătății cetățenilor și a mediului înconjurător**

Având în vedere că dreptul la un mediu sănătos este prevăzut în Constituția României, republicată, la art. 35, rezultă, în mod evident, că dreptul la mediu sănătos este un drept fundamental, garantarea acestuia fiind deci obligatorie.

Totodată, acest drept reprezintă premisa realizării altor drepturi fundamentale, cum ar fi: dreptul la viață, la sănătate, etc.

Ordonanța de urgență nr. 195/2005 privind protecția mediului, cu modificările și completările ulterioare, prevede la art. 6 alin. (1) că, protecția mediului constituie obligația și responsabilitatea autorităților administrației publice centrale și locale, precum și a tuturor persoanelor fizice si juridice.

În același timp, potrivit art. 70 lit. g) din 0.U.G. nr. 195/2005, pentru asigurarea unui mediu de viață sănătos, autoritățile administrației publice locale au obligația, să reglementeze, inclusiv prin interzicerea temporară sau permanenta, desfășurarea unor activități generatoare de disconfort pentru populație în anumite zone ale localităților, cu predominantă în spatiile destinate locuințelor, în zonele destinate tratamentului, odihnei, recreerii și agrementului, unități sanitare și unități de învățământ.

Hotărârea Guvernului nr. 1756/2006 privind limitarea nivelului emisiilor de zgomot în mediu produs de echipamente destinate utilizării în exteriorul clădirilor, transpune în legislația națională Directiva 2000/14/CE a Parlamentului European si a Consiliului privind nivelul emisiilor de zgomot în mediu produs de echipamente destinate utilizării în exteriorul clădirilor și Directiva 2005/88/CE a Parlamentului European si a Consiliului care modifica Directiva 2000/14/CE privind nivelul emisiilor de zgomot în mediu produs de echipamente destinate utilizării în exteriorul clădirilor.

Conform raportului din 16.11.2020 referitor la implementarea si administrarea directivei, mai multe studii au evaluat impactul zgomotului asupra sănătății, ajungându-se la concluzia că atunci când expunerea la zgomot este inevitabilă, aceasta poate avea efecte negative asupra sănătății umane și productivității pe de o parte, și mediului natural pe de altă parte, în special când se întâmplă pentru o durată mai lungă.

Conform evaluării Greenpeace România (raportul “Calitatea aerului în România în anul 2019”, publicat de Ministerul Mediului, prin Agenția Națională pentru Protecția Mediului, în aprilie 2020.), în București sunt în continuare depășiri ale limitelor de poluare la praf și noxe care pun sănătatea publică în pericol.

Mașinile pentru îndepărtat frunze prin suflare ridică praful și toate substanțele toxice si nocive din acesta, producând disconfort accentuat locuitorilor din Sectorul 5 prin faptul că praful este proiectat în curțile acestora, în casele și apartamentele acestora, pe haine, în și pe autoturisme. Mai mult, aceste echipamente sunt puse în funcțiune de motoare în doi timpi, care mai poluează și în alte două moduri: prin zgomot, intensificat de folosirea între blocurile de locuințe sau între case și prin gazeie rezultate (pb, monoxid de carbon), nefiltrate.

**În concluzie, se impune să acționăm pentru a avea în Sectorul 5 al Municipiului București un mediu sănătos și mai puțin poluat, iar prezentul proiect răspunde acestui deziderat**

**Consilier local Alexandru Paul Dimitriu**